Astrid Krag (SF), 2008-04-15:
Lovforslaget om rekruttering af udenlandsk arbejdskraft har til formål at gøre det lettere for Danmark at tiltrække højt kvalificeret arbejdskraft fra udlandet.
Lovforslaget fremsættes, fordi vi i dag har områder, hvortil det ikke er muligt at skaffe dansk arbejdskraft med de rette kvalifikationer, og er jo i øvrigt en del af en aftale, som er indgået mellem regeringen, Dansk Folkeparti, Ny Alliance og De Radikale.
På bundlinjen er det jo mangel på kvalifikationer og kompetencer i Danmark, der er nogle af de væsentlige årsager til, at virksomhederne i dag ikke kan få den kvalificerede arbejdskraft, de efterspørger.
En styrket indsats for opkvalificering af dansk arbejdskraft vil derfor både være med til at sikre virksomhederne den manglende arbejdskraft og være med til at reducere antallet af mennesker i Danmark, som er uden beskæftigelse.
Vi anerkender dog også, at der kan være tilfælde, hvor man ikke kan skaffe den efterspurgte arbejdskraft, selv med målrettet opkvalificering af folk uden beskæftigelse, og at der derfor kan være behov for at kigge på mulighederne for rekruttering af udenlandsk arbejdskraft.
I SF er vi positive over for tiltag, som vil gøre det mere smidigt for virksomhederne at tiltrække udenlandsk arbejdskraft inden for mangelområder.
Vi mener også, det er positivt at udvide greencard-ordningen, så den kan få en faktisk anvendelse, hvilket stort set ikke er tilfældet i dag, og endelig støtter vi også muligheden for fastholdelse af opholdstilladelsen i særlige situationer.
Der er altså flere gode ting i lovforslaget.
Men når det er sagt, er der også en række elementer i lovforslaget, som bekymrer os.
Overordnet set er det ganske foruroligende, at det ikke har været muligt at få nogen garantier for, at de ansatte udlændinge kommer til at arbejde i Danmark på danske vilkår.
Tværtimod står det eksplicit i lovforslaget, at Udlændingeservice ved behandlingen af ansøgninger om arbejds- og opholdstilladelse kun må lægge til grund, at løn- og ansættelsesvilkår er de sædvanlige, når arbejdsgiveren er dækket af en kollektiv overenskomst.
Derudover er der grund til at være bekymret over den særlige koncernopholdstilladelse og de lempelige regler ved jobskifte, da de kan rumme en risiko for import af arbejdskraft, der kan komme til at fungere som egentlige løntrykkere i Danmark.
Her skal vi have sikkerhed for, at der er tale om reelle koncernforhold og ikke blot en omgåelse af udlændingelovens regler om arbejds- og opholdstilladelse i Danmark.
Det fremgår heller ikke af lovforslaget, hvorfor koncerner ikke bare fortsat kan benytte sig af de allerede eksisterende muligheder for at søge opholds- og arbejdstilladelse til deres medarbejdere.
Hvis problemet er stiv sagsgang eller manglende ressourcer til sagsbehandling i Udlændingeservice, ville det måske være et godt sted at tage fat i stedet for at indføre denne særlige adgangsvej for koncerner.
På samme måde giver de lempelige regler om jobskifte for udlændinge i Danmark også grund til bekymring.
Det er i hvert fald fuldstændig afgørende, at lempelserne ikke åbner en bagdør for ansættelse af udenlandsk arbejdskraft på løn- og ansættelsesvilkår, der ligger under de sædvanlige danske.
Så summa summarum: SF er i tvivl om, hvorvidt vi vil være i stand til at stemme for forslaget.
Det vil i hvert fald forudsætte nogle garantier fra de implicerede ministre for, at planen for rekruttering af udenlandsk arbejdskraft ikke kommer til at medføre, at udenlandsk arbejdskraft arbejder i Danmark på vilkår, som er ringere end de sædvanlige danske forhold, samt, som det også blev nævnt af Socialdemokraternes ordfører, at arbejdsmarkedets parter er tilstrækkeligt inddraget i forvaltningen af reglerne.
Vi vil med stor interesse følge behandlingen af lovforslaget i udvalget og så tage stilling til, hvordan vi stiller os til forslaget.